  Майя Бывальцева Можга ёрослэн тӧроез интые вожвылъяськонэ ужкагазъёсты кутон 16-тӥ оштолэзе кутске. Со сярысь ивортэ Удмуртиысь тӧролэн но кивалтэтлэн пресс-службазы. Куриськонъёсты кутон 25-тӥ оштолэзёзь кыстӥськоз. 16-тӥ куартолэзе ортчоз конкурс, кытын Можга ёросысь Депутатъёслэн кенешазы эскерон вылысь кандидатураосты быръёзы. Кандидатъёсты конкурс ӧри быръёз, отчы ёрос кенешысь вить депутатъёс пырозы. Ӧрилэсь эшшо вить ёзчиоссэ Удмуртилэн тӧроез Александр Бречалов юнматоз. Тодэ вайытом, Можга ёрослэн азьвыл кивалтӥсез Аркадий Вершинин интыужысьтыз ас мылкыд каремезъя 27-тӥ южтолэзе кошкиз. Со ёросэн 2012-тӥ арысен кивалтӥз. Ватсалом, 4-тӥ оштолэзе ужысьтыз кошкиз Можгалэн тӧроез Алексей Шишов. Со карен 2015-тӥ арысен кивалтӥз. Со сяна, 10-тӥ оштолэзе Воткалэн тӧроез интые кандидатъёсты быръёнъя конкурс кутске. Карлэн азьвыл кивалтӥсез Владимир Перевозчиков туэ толшоре оскон быремен валче отставкае келямын вал. Тегъёс: Политика Можга Удмуртия  